***Ержанова Б. Е.***

***Талдықорған қаласы,***

***Дарынды балаларға арналған үш тілде оқытатын №24 «Экономика және бизнес» арнаулы лицей психологы,***

**Дарынды оқушыларды қашықтықтан оқыту барысында психологиялық көмекті ұйымдастыру жолдары**

**Аннотация:** Мақала дәстүрлі білім беруден қашықтықтан оқыту жүйесіне көшуге дайын болмағандықтан дарынды оқушыларға психологиялық қолдауды ұйымдастыру жолдарын көрсетуге бағытталған. Психологтың қашықтықтан оқытудың тиімділігін арттыру әдіс-тәсілдері ұсынылды.

**Түйін сөздер:** қашықтықтан оқыту, дарынды балалар, ата-аналар, психологиялық қолдау көрсету.

Қазіргі уақытта әлемде орын алған пандемияға байланысты білім беру жүйесінде қашықтан оқыту ең тиімді құралдарының бірі болып отыр.

Қашықтықтан оқыту барысында оқушыларға психологиялық көмек көрсету өте маңызды. Өйткені бала мұғалімнің энергиясын сезінбей, яғни жүзбе жүз кездеспей, арақашықтықта қарым-қатынасқа түсу, мұғалімнің тақырыпты баяндауын ұғу қиынға соғады. Ол өз кезегінде балада мазасыздық тудырады, өзіне сенімділігін төмендетеді. [1, 3 б.].

Дарындылықты анықтау сауалнамалары баланың қабілеттеріне жасалған ұзақ уақыт бойғы бақылаулардың нәтижесін растай түсу үшін, сондай-ақ күшті және әлсіз психологиялық сапаларын дәлірек анықтау мен қажетті психо-педагогикалық көмекті ұймдастыру үшін қажет. Психоөлшеу сауалнамалары бала бойындағы қайсыбір дарынның байқалуы мен өзгеру қозғалыстарын зерделеуде септігін тигізеді. [2, 65б].

Қашықтықтан оқыту кезінде түрлі қиындықтар да кездеседі. Дәстүрлі оқытуда лицей табалдырығын аттаған 5-сынып оқушыларында алғашқы екі айда жаңа ортаға, жаңа мұғалімдерге бейімделу жүреді. Жаңа сыныптастарымен танысып, жаңадан қосылған пәндерге үйренісе бастайды. Қашықтықтан оқыту жағдайында мұның барлығы онлайн режимінде жүреді. Бұл оқушы үшін өте күрделі кезең десек те болады. Бейтаныс ортаға жаңа қосылған оқушы мұғалімнің, сыныптастарының энергиясын сезінбей, қашықтықтан қарым-қатынас жасау қиынға соғары сөзсіз. Одан да қиыны математика пәнін мұғалімнің тақтасыз есептерді түсіндіргенде бала материалды жылдам меңгере алмайды. Түсінбегенін бірден сұрау да кейде мүмкін болмай жатады. Оның себебі: бір уақытта баламен жарысып бірнеше бала сөйлеуі немесе мұғалім баланы естімеуі мүмкін. Сондай-ақ техникалық ақаулар да өз кедергісін тигізу жағдайы да кездесіп жатады. Мұғалім мен оқушы арасында бетпе-бет қарым-қатынас болу керек. Бұл сабақ барысында мұғалімнің өз ойын дұрыс жеткізу үшін қажет. Онлайн оқуда оқушылардың тақырыпты түсінген, түсінбегендігін немесе сұрақ қойғысы келетіндігін ұғу да қиындық туғызады. Бір отбасында бірнеше оқушы болған жағдайда бір компьютер немесе бір смартфонды пайдаланудың ыңғайсыз болуы немесе кейбір жағдайда қажетті техника мүлдем болмауы да мүмкін. Кейбіреуінде интернет байланысы да жоқ болуы мүмкін. Мұғалім мен оқушының арасында бетпе-бет байланыстың болмауы, оқушыларды ынталандыру әдістерінің аз болуы, қойылған міндеттердің орындалуына тұрақты бақылаудың болмауы – оқу үлгерімі мен білім сапасының төмендеуіне алып келуі мүмкін. Ақпараттық коммуникациялық технологияларды көп қолдану – баланың физикалық және психикалық денсаулығына, жұмыс қабілеттілігіне кері әсер етуі мүмкін. Сондықтан техниканы қолдану барысында қауіпсіздік ережесін сақтау, уақытты тиімді пайдалану - бала денсаулығына келер зиянның алдын алады.

Психологиялық тұрғыдан қашықтан оқытудың тиімділігін арттыру үшін ең бірінші кезекте мектеп психологтары ата-аналармен байланыс орнатып, психологиялық кеңестер беруі керек. Екінші кезекте оқушылармен психологиялық сергіту жаттығулары жүргізілуде. Яғни, білім алушыны бар болмысымен қабылдау, ішкі жан дүниесін және психикалық жағдайын түсіну болып табылады.

Бұл тек оқушыларға ғана емес ата-аналарға да керек қарым-қатынастың жағы. Жүйелі ақпарат алмасу үшін тиімді коммуникацияның техникалары мен тәсілдерін меңгеру артық етпейді. Бұл арқылы біз білім алушының алған ақпаратты қаншалықты меңгергенін біле отырып, психологиялық ахуалын анықтай аламыз. Қалыпты жағдайда кейбір оқушылар сабақтарға жүйелі зейін қойып тыңдамауы мүмкін. Ал, қашықтан оқыту жүйесі арқылы ақпаратты кез-келген уақытта, шексіз қабылдай алады. Бұл деп отырғанымыз оқушының оқу процесін толық меңгеруе мүмкіндігі бар. Мүмкіндіктерді жүзеге асыру үшін тиімді қарым-қатынас орнату үлкен маңызға ие.

Қашықтан білім беру аясында 5-11 сыныптар оқушыларына «Миға пайдалы жаттығулар» ұсынылды. Оқушылар жаттығуларды қайталау арқылы, ми процесстеріне жақсы әсерін берді. «Есте сақтау қабілетін қалай жақсарту керек?» деген сұраққа арнайы психологиялық жаттығулар бейнеролик ретінде дайындалып оқушылар назарына ұсынылды.

Оқушылар жаттығу барысын орындау, тыңдау арқылы есте сақтауға оң әсерін берді. Тәрбиенің ең тамаша мектебі – отбасы. Ата-аналарға психологиялық қолдауда кеңестер әрдайым ұсынылып отырды. Ата-анамен баланың арасындағы қарым-қатынас ерекшеліктерін психологиялық тұрғыда ата-ана өз мейірімділігін білдіре отырып, балаларына жылулық бере отырып, қолдау жасай алатын адамның бірі. Бала мен ата-ананың арасында жылылық орнату, әрбір ата-ана үшін орны ерекше.

Оқушылармен қашықтықтан оқыту кезінде тренингтік сабақтар жүргізілді. «Қашықтықтан оқыту және оны қабылдаудағы пайдалы кеңестер»тренингінде оқушыларға жұмыс күнін жоспарлау, берілген тапсырмаларды уақытында орындау, тапсырманы бірден орындаған оқушы күйзеліске түспей, демалыс уақытын жайбарақат өткізетіні туралы кеңестер берілді. Оқушы өзінің жұмыс кеңістігін және сабаққа қажеттінің барлығын сабақ басталғанға дейін дайындау керектігі ескертілді. Зейінді бір нәрсеге шоғырландыра алу жаттығуды қажет етеді және қандай іс болса да жетістікке жету үшін өте маңызды екені айтылды. Демалыс пен сабақты алмастырып отыруға кеңес берілді.

Қашықтықтан оқыту кезінде компьютер, смартфонға көп үңілгендіктен баланың көзі шаршайды. Сол себепті балаларға көз жаттығулары үзіліс кезінде жасатылды. Балаларға тыныс алу жаттығуларын дұрыс орындау үйретілді.

Балалармен тақырыптық вебинарлар ұйымдастырылды. «Психикалық денсаулығымыз туралы сөйлесейік» тақырыбындағы вебинарда психикалық денсаулықтың не екенін, оның маңыздылығы және психикалық денсаулықтағы ауыр ақаулардың алдын қалай уақытылы алуға болатыны туралы түсінік беріліп, қиындықтарды қалай жеңу керек екенін, өзіне және достарына қалай көмектесуге болады және психикалық денсаулықты қалай нығайту туралы кеңестер берілді.

«Тайм-менеджмент» вебинарында уақытты ұтымды пайдалану, жоспарлы әрекет ету, жұмысты маңыздылығына қарай кезекке қою туралы түсінік берілді.

«Әңгімелесейік» тақырыбындағы вебинарда: «Кибербуллинг деген не?», «Мен кибербуллинг құрбанымын ба?», «Қалжыңды келемежден қалай ажыратуға болады?», «Кибербуллингтің салдары қандай?», т.б. түсініктер берілді.

 «Стресс және дағдарыс» тақырыбындағы вебинарда оқушыларға «Стресс» туралы түсінік беріліп, оның адам ағзасына тигізетін әсері, қандай жағдайлар стреске әкелетіні және дағдарыс деген не? Мен стрессті немесе дағдарысты қалай жеңе аламын? Өз тәртібін өзі реттеу – стресспен күрес тәсілі, өз тәртібін өзі реттеу техникалары көрсетілді.

«Мен және интернет» тақырыбында оқушылармен вебинар өткізілді. Вебинарда интернет және оның мүмкіндігі, интернеттен төнетін қауіптер, интернетке тәуелділік белгілері және т.б. туралы айтылды.

Оқушыларға түрлі тақырыптарда кеңестер бейнежазба түрінде жазылып, WhatApp чаттарына жіберіліп отырады. Туындаған мәселелер бойынша немесе мазалаған сұрақтары бойынша оқушылар лицей психологының жеке номеріне немесе жеке чатына хабарласып, кеңестер алып отырады.

Жоспарға сай жүргізілетін диагностикалық тестілеулер алдын ала слайд түрінде дайындалып, оқушыларға Zoom платформасы арқылы онлайн жүргізіледі. Алдымен балаларға тесттің мақсаты баяндалып, нұсқаулар беріледі. Тестілеуге берілген уақыт ішінде тапсырма орындалып болған соң оқушылар бірден тест жұмысын суретке түсіріп, психологтың WhatApp чатына жібереді.

Тест нәтижесі өңделіп болғаннан кейін сараптама жасалып, диагностика нәтижесі бойынша сынып жетекшіге, пән мұғалімдеріне және ата-аналарға ұсыныстар беріледі және түзету жұмыстары ұйымдастырылады.

Қашықтықтан оқытуда дарынды оқушыларды психологиялық қолдау мақсатында оқушылармен әңгімелесу, кеңестер беру, тренингтік сабақтар ұйымдастырудың маңызы зор. Бұл балалардың қашықтықтан оқыту кезіндегі кездесетін қиындықтарды, мазасыздықты, үрейді жеңуге және өздеріне сенімділігін жоғарылатуға көмектеседі. Түрлі тақырыптарда ақпарат алуға, қауіпті жағдайлардың алдын алуына септігін тигізеді.

Дарынды оқушыларды психологиялық тұрғыдан қолдау барысында жұмыс нәтижелі болуы үшін оқушылардың физиологиялық, психологиялық жас ерекшеліктерін ескере отырып, жеке тұлғаны қолдау жұмыстарын дұрыс және тиімді ұйымдастыру болып табылады. Дарынды балаларды психологиялық қолдау жұмыстарында төмендегі мәселелерге көңіл бөлген жөн: дарынды балалардың танымдық қабілеттерін арттыруға, оқу мотивациясын жоғарылатуға, өзіндік бағасын түсірмеуге, тұлғалық-мінездемелік ерекшеліктерін ескеруге бағытталуы тиіс.

Қашықтан оқыту – заман талабы. Оқытудың бұл жүйесі сын сағатта халқымыздың ертеңгі сенімін арттырып, дүрбелең кезеңдегі қабылданған дұрыс шешім деп білеміз. Оқушыларымыз бен ата-аналарымызға дұрыс насихатталуына, заманауи білім алуға жауапкершілікпен, бастысы біртұтастыққа, түсіністікпен қабылдауына күш салудамыз. Ұрпағымыз үшін жасалып жатқан ұлағатты жұмыс өз жемісін береді деп сенеміз.ҚҚПАашықтан оқыту – заман талабы. Оқытудың бұл жүйесі сын сағатта халқымыздың ертеңгі сенімін арттырып, дүрбелдауыыз. ПА

*Әдебиет:*

1.Қоғамдық-саяси газет «Білімді ел» // Алматы, №5 – 2020 ж. (3б)

2.Бабаева, Ю.Д. Одаренность детей и подростков в области новых информационных технологий. / Ю.Д. Бабаева // Одаренный ребенок.-2002.- №5.- с. 4.

3.С. Жұманова. Спорттық морфология негізіндегі тәнтану. / Алматы: Рес. Бас. Каб., 1994. – 5б.